Jann Sjursen (KD), 2004-12-16:
Da udtrykte jeg mig positivt om hensigten med forslaget, og det mener jeg for så vidt stadig væk også efter at have set det her i dag.
Men jeg må sige, at der i hvert fald er en ting i forslaget, der gør, at vi ikke kan støtte det umiddelbart, og det er bl.a., at man vil indskrænke perioden for affyring af kategori I-fyrværkeri til fra den 23. december til 1. januar.
Men for andre typer fyrværkeri synes vi, det kan være relevant at overveje en tidsbegrænset salgsperiode som foreslået af Dansk Folkeparti.
Den anden ting, som jeg hæftede mig ved efter at have stiftet nærmere bekendtskab med forslaget, da det blev fremsat, og efter at jeg altså havde udtalt mig om det til en journalist, er så det, der står i bemærkningerne til forslaget, hvor man for så vidt meget fint refererer, at man tidligere fremsatte et beslutningsforslag om dette, nemlig B 91 fra folketingsåret 1997-98, og så refererer man, at der efterfølgende blev nedsat en arbejdsgruppe af indenrigsministeren under Beredskabsstyrelsen, der afgav en betænkning.
Så langt så godt.
Man kan jo så godt undre sig over, at Dansk Folkeparti ikke i bemærkningerne til dette beslutningsforslag har refereret, at ministeren på området i dag har gjort noget tilsvarende, nemlig nedsat en kulegravningsarbejdsgruppe eller et kulegravningsarbejdsudvalg, som netop skulle se på fyrværkeri og fyrværkeris sikkerhed og i virkeligheden se præcis på de ting, som Dansk Folkeparti foreslår i sit beslutningsforslag.
Det er så den anden grund til, at vi også helt konkret mener, at det ikke går an at vedtage beslutningsforslaget, som det er affattet her i dag.
Vi har seriøse mennesker, som ser på hele området, også de elementer, der indgår i Dansk Folkepartis beslutningsforslag, og vi synes, det ville være meget fornuftigt at afvente kulegravningsudvalgets betænkning, inden Folketinget skrider til handling.
Men når den er afgivet, så er det til gengæld også vores opfattelse, at Folketinget bør skride til handling, gerne på baggrund af et lovforslag fra ministeren, hvor man både ser på en begrænset periode for salg af almindeligt fyrværkeri, som anvendes ved nytårstide, altså især kategori II-fyrværkeri, og også hvordan man eventuelt kan vedtage visse lyddæmpende effekter i andet fyrværkeri, altså det fyrværkeri, der også inkluderes i kategori III og kategori IV.
Lad mig til det sidste sige, at det i den forbindelse også for os spiller ind, at man ser lidt på proportionerne, om man så må sige, i forhold til andre tilgrænsende områder, når vi taler om støj, man kan næsten sige støjforurening.
Det kunne f.eks. være, som jeg tror, en anden ordfører har nævnt her i debatten, rockkoncerter.
Jeg tror, at hvis man ser på lydeffekten – jeg vil ikke sige knaldeffekten i den her sammenhæng, men lydeffekten i denne her sammenhæng – vil man nå decibel, som kan være til gene ikke alene for dyr, men så sandelig også for mennesker.
Jeg tror også, man bør se på f.eks. legetøjsdirektivets bestemmelser angående, hvor meget støj der må komme fra legetøj.
Hvis man se på legetøjsdirektivet, så siger det jo, at legetøj må have 115 decibel støj på bare ½ meters afstand.
Det er jo i virkeligheden ganske uforsvarligt over for børnene, men så sandelig også over for husdyr.
Sammenligner man det med f.eks. kategori II-fyrværkeri, så har det en lydeffekt op til 120 decibel, men det er vel at mærke på 15 meters afstand.
Det kunne jo i virkeligheden foranledige os til at overveje indsatser mod legetøj og støjende legetøj især af hensyn til børnene, måske også de voksne, men selvfølgelig også af hensyn til husdyrene, som jeg ved ligger Dansk Folkeparti meget på sinde.
Med disse ord vil jeg godt give udtryk for, at vi selvfølgelig ser med stor alvor på det her område, men at vi rent faktisk også mener, at regeringen med kulegravningsudvalgets nedsættelse har taget hånd om problemerne, og at det desuden, sådan som jeg har forstået det på ministeren, også vil gælde især for nogle af de her problemstillinger i tilgrænsende områder.
For det er altså ikke kun fyrværkeri, der giver støjforurening, hvad enten det så er over for dyr eller mennesker.